ปล่อย2นักค้ายา ดาบตำรวจ ไขกรงขังให้เอง
เจอคลิปแฉว่อนโซเชียล อ้างสงสาร2เมียผู้ต้องหา ทำทีมาเยี่ยม-แล้วพาหนี,ตั้งคณะกรรมการสอบวินัยร้ายแรง 3 นายดาบตำรวจ สภ.โพนทอง จ.ร้อยเอ็ด หลังภาพวงจรปิดแฉพฤติกรรมฉาวว่อนโซเชียล สิบเวรเดินไปไขกุญแจประตูห้องขังให้เมีย มารับ 2 ผู้ต้องหาค้ายาบ้า โชว์ฉากหวานหลังพ้นลูกกรงออกมากอดจูบดูดดื่ม แล้วพากันเผ่นหนีลอยนวล ตำรวจขออนุมัติศาลออกหมายจับ 2 สาวเมียผู้ต้องหาด้วย ส่วนสิบเวรคนไขประตูห้องขังโดนอีกข้อหาปฏิบัติหน้าที่มิชอบ ชงเรื่อง ป.ป.ท.ฟันอาญา แฉประวัติ 2 ผู้ต้องหาที่หลบหนีเป็นพ่อค้ายาตัวฉกาจ สั่งยานรกจากประเทศเพื่อนบ้านเข้ามาขายในพื้นที่ ฝ่ายสืบสวนระดมกำลังออกตามล่าแต่ยังไม่เจอตัว,กรณีโลกโซเชียลเผยแพร่ภาพจากกล้องวงจรปิดหน้าห้องควบคุมผู้ต้องขัง สภ.โพนทอง จ.ร้อยเอ็ด เมื่อเวลา 04.50 น. วันที่ 20 พ.ค. มีหญิงสาว 2 คน เข้าไปยืนอยู่หน้าห้องขัง พูดคุยกับผู้ต้องหาชาย 2 คน ที่ถูกคุมขังอยู่ด้านใน สักพักมีตำรวจสิบเวรแต่งชุดนอกเครื่องแบบถือกุญแจเข้าไปไขประตูห้องขัง จากนั้นหนึ่งในหญิงสาวใช้มือผลักประตูห้องขังเปิดออกให้ผู้ต้องหา 2 คนเดินออกมากอดจูบหญิงสาวคนละคน แล้วทั้งหมดพากันหลบหนีไป ผ่านไปราว 2 นาทีมีตำรวจแต่งชุดนอกเครื่องแบบอีกคนเดินเข้าไปมองดูบานประตูห้องขังที่เปิดอ้าอยู่ แล้วปิดล็อกกุญแจประตูก่อนเดินออกไปอย่างรีบร้อน สร้างกระแสวิพากษ์วิจารณ์ว่าเป็นเหตุการณ์ตำรวจช่วยเหลือผู้ต้องหาให้หลบหนีจากห้องขังนั้น,ความคืบหน้าเมื่อวันที่ 21 พ.ค. พ.ต.ท.วิชัย ไถวฤทธิ์ สว. (สอบสวน) สภ.โพนทอง เผยว่า เมื่อเวลา 05.00 น. วันที่ 20 พ.ค. ได้รับแจ้งจาก ด.ต.ฉลาด แน่นอุดร สิบเวรห้องควบคุมผู้ต้องหาว่า ขณะเปิดห้องควบคุมเพื่อจะนำถังขยะไปทิ้ง นายสุรชัย หรือต้อม ภูมิภาค อายุ 27 ปี และนายสุรศักดิ์ หรืออาร์ท คันทมาตร์ อายุ 23 ปี สองผู้ต้องหาคดีค้ายาบ้า ได้ผลักประตูห้องควบคุมวิ่งหลบหนีไป นายสุรศักดิ์วิ่งหนีไปขึ้นรถเก๋งโตโยต้าวีออส สีเทา ทะเบียน นฐ 9027 กรุงเทพมหานคร ที่มาจอดรอรับอยู่ข้างโรงพัก ขับพาหลบหนีมุ่งหน้าไปทาง อ.กุฉินารายณ์ จ.กาฬสินธุ์ ส่วนนายสุรชัยวิ่งหลบหนีเข้าป่าหลังโรงพัก โดยนำโทรศัพท์ของเพื่อนผู้ต้องหาที่อยู่ในห้องควบคุมไปด้วย หลังรับแจ้งเหตุได้รายงานให้ พ.ต.อ.พันธ์ศักดิ์ อุปพงศ์ ผกก.สภ.โพนทอง ทราบ พร้อมประสานชุดสืบสวนออกตามล่าตัวผู้ต้องหาทั้งสอง และวิทยุแจ้งสถานีตำรวจทุกแห่งใน จ.ร้อยเอ็ด และจังหวัดใกล้เคียงให้ช่วยสกัดจับรถเก๋งที่เป็นพาหนะพาผู้ต้องหาหลบหนี แต่ตลอดทั้งวันยังไม่พบคาดว่าติดแผ่นป้ายทะเบียนปลอม,หลังเกิดเหตุตำรวจตรวจสอบภาพจากกล้องวงจรปิดหน้าห้องขังพบว่า เหตุการณ์ที่ ด.ต.ฉลาด อ้างว่า สองผู้ต้องหาหลบหนีขณะเปิดประตูห้องขังเข้าไปจะนำถังขยะไปทิ้งไม่เป็นความจริง พ.ต.อ.พันธ์ศักดิ์จึงสั่งตั้งกรรมการสอบสวนวินัยร้ายแรงตำรวจ 3 นายที่อยู่ในเหตุการณ์ ประกอบด้วย ด.ต.ฉลาด แน่นอุดร สิบเวรห้องควบคุมผู้ต้องหา ที่ในภาพวงจรปิดเป็นคนเดินไปไขกุญแจประตูห้องขัง ด.ต.คิมหันต์ สุนทรารักษ์ ผช.พนักงานสอบสวน เป็นคนเดินเข้าไปปิดล็อกประตูห้องขังหลังจาก 2 ผู้ต้องหาหลบหนีไปแล้ว และ ด.ต.ปรีชา คำจุมจัง เสมียนเวรประจำวัน,สำหรับ 2 ผู้ต้องหาค้ายาบ้านั้นถูกตำรวจชุดป้องกันและปราบปรามยาเสพติด ภ.จ.ร้อยเอ็ด จับกุมเมื่อเวลา 22.00 น. เมื่อวันที่ 18 พ.ค. โดยจับกุมตัวนายสุรศักดิ์ได้ริมถนนโพนทอง-กุฉินารายณ์ ต.แวง อ.โพนทอง และที่บ้านเลขที่ 12 หมู่ 7 ต.นาอุดม อ.โพนทอง ของกลางยาบ้า 1,205 เม็ด จากนั้น ขยายผลจับกุมนายสุรชัยกับเพื่อนอีก 2 คน พร้อมของกลางยาบ้า 2,620 เม็ด และยังแจ้งข้อหานายสุรชัยเพิ่มอีกข้อหาคือร่วมกันจำหน่ายยาบ้า 4,000 เม็ด ให้กับนายสุรศักดิ์ เมื่อวันที่ 13 พ.ค.ที่ผ่านมาด้วย คุมตัวผู้ต้องหาทั้ง 4 คน นำส่ง ร.ต.อ.นิพนธ์ ประเสริฐสังข์ รอง สว. (สอบสวน) สภ.โพนทอง ดำเนินคดี ทั้งหมดถูกคุมตัวอยู่ในห้องขังของโรงพักเพื่อรอส่งฝากขังต่อศาลในวันจันทร์ แต่ทั้งคู่วางแผนหลบหนีไปก่อน ส่วนเพื่อนร่วมแก๊งที่ถูกจับกุมพร้อมกันอีก 2 คนไม่ได้หลบหนีไปด้วย,ต่อมาช่วงบ่ายวันที่ 21 พ.ค. พ.ต.อ.พันธ์ศักดิ์ อุปพงศ์ ผกก.สภ.โพนทอง สั่งการพนักงานสอบสวนรวบรวมพยานหลักฐานไปขออนุมัติศาลจังหวัดร้อยเอ็ดออกหมายจับ น.ส.เสาวลักษณ์ เสมอใจ อายุ 21 ปี บ้านอยู่หมู่ 10 ต.คำนาดี อ.โพนทอง เมียของนายสุรชัย และ น.ส.ไอรดา พลเยี่ยม อายุ 18 ปี บ้านอยู่หมู่ 6 ต.สระนกแก้ว อ.โพนทอง เมียของนายสุรศักดิ์ ในข้อกล่าวหาช่วยเหลือให้ผู้ต้องหาอยู่ในห้องควบคุมหลบหนี โดยหญิงสาวทั้งสองคนปรากฏอยู่ในภาพ วงจรปิดที่ไปยืนรออยู่หน้าห้องขัง กระทั่ง ด.ต.ฉลาด สิบเวรไปเปิดกุญแจประตูห้องขังแล้วเดินหันหลังกลับ ให้หญิงสาวผลักบานประตูห้องขังให้ผู้ต้องหาทั้งสอง เดินออกมาจับคู่กอดจูบกันอยู่หน้าห้องขังก่อนพากันหลบหนีไป,พ.ต.อ.ประวิทย์ โทหา หัวหน้าชุดปราบปรามยาเสพติด ภ.จ.ร้อยเอ็ด เผยว่า พล.ต.ต.สมชาย นุ่มโต ผบก.ภ.จ.ร้อยเอ็ด แต่งตั้งตนเป็นประธานคณะกรรมการสอบสวนด้านคดีอาญาและตรวจสอบสำนวนการสอบสวนคดี 2 ผู้ต้องหาคดียาบ้าหลบหนีจากห้องขัง สภ.โพนทอง ขณะที่ พ.ต.อ.พันธ์ศักดิ์ อุปพงศ์ ผกก.สภ.โพนทอง แต่งตั้ง พ.ต.ท.ทองพูล ทองจันทร์ รอง ผกก.สืบสวน สภ.โพนทอง เป็นประธานกรรมการสอบสวนความผิดทางวินัยร้ายแรงของ 3 นายดาบตำรวจที่อยู่ในเหตุการณ์ โดยเฉพาะ ด.ต.ฉลาด แน่นอุดร สิบเวรที่เป็นคนถือกุญแจเปิดประตูห้องขัง ถูกตั้งข้อกล่าวหาเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบ แต่ยังไม่ถูกจับกุมหรือถูกสั่งพักราชการ เพราะตามระเบียบของ ตร.ต้องส่งสำนวนการสอบสวนไปให้ สำนักงานคณะกรรมการป้องกันและปราบปรามการทุจริตในภาครัฐ หรือ ป.ป.ท. พิจารณาก่อน,พ.ต.อ.ประวิทย์เผยด้วยว่า นายสุรชัยและนายสุรศักดิ์ สองผู้ต้องหาที่หลบหนีจากห้องขัง สภ.โพนทอง เป็นพ่อค้ายาบ้ารายใหญ่ใน จ.ร้อยเอ็ด และจังหวัดใกล้เคียง มีเครือข่ายจำนวนมากสามารถสั่งยาบ้าจากประเทศเพื่อนบ้านเข้ามาขายได้ครั้งละ หลายพันเม็ด ตำรวจ สภ.โพนทอง ร่วมกับตำรวจ ชปส.ภ.จ.ร้อยเอ็ด ชุดสืบสวน ภ.จ.ร้อยเอ็ด และชุดสืบสวน บช.ภ.4 ระดมกำลังออกตามล่าตัวอย่างเร่งด่วนแล้ว,ด้าน พล.ต.ต.เจริญวิทย์ ศรีวนิชย์ รอง ผบช.ภ.4 เผยว่า หลังเกิดเหตุ พ.ต.อ.พันธ์ศักดิ์ อุปพงศ์ ผกก.สภ.โพนทอง รายงานให้ทราบถึงระเบียบปฏิบัติของสิบเวรว่าต้องทำอะไรบ้าง ญาติจะเยี่ยมผู้ต้องขังได้ในเวลาใด มีระเบียบปฏิบัติชัดเจน เหตุที่เกิดจึงเป็นความบกพร่องของสิบเวร จะเกิดขึ้นด้วยเจตนาหรือจิตสำนึกใดๆก็ตามตำรวจต้องปฏิบัติตามกฎระเบียบ เพราะยังมีเวลาอื่นที่ญาติเข้าเยี่ยมได้ ถ้าไม่ปฏิบัติตามกฎระเบียบก็ถือว่ามีความผิดและขัดคำสั่งผู้บังคับบัญชา สั่งการให้ ผกก.สภ.โพนทอง สืบสวนข้อเท็จจริงว่าสาเหตุเกิดจากอะไร มีปัจจัยอื่นเข้ามาเกี่ยวข้องหรือไม่ ให้สรุปแล้วเสร็จภายใน 3 วัน จากนั้นจะมาดูว่าผลสรุปเป็นเช่นไรจึงจะตั้งกรรมการขึ้นมาสอบสวนทางวินัย สำหรับผู้ต้องหาที่หลบหนี 2 คนก็จะถูกแจ้งข้อหาเพิ่ม เช่นเดียวกับเจ้าของรถที่มารับหรือญาติพี่น้องบุคคลที่เกี่ยวข้องกับการหลบหนีก็จะถูกแจ้งข้อหาดำเนินคดีด้วยเช่นกัน,ต่อมาผู้สื่อข่าวสอบถาม ด.ต.ฉลาด แน่นอุดร สิบเวร สภ.โพนทอง ที่ไขกุญแจประตูห้องขังให้ผู้ต้องหา 2 คนหลบหนีไปได้ ยอมรับว่าตัวเองประมาทไปหน่อย เพราะสงสารเมียผู้ต้องหาที่มาขอเยี่ยม ไม่มีเจตนาจะช่วยเหลือผู้ต้องหาทั้ง 2 คน พร้อมฝากขอโทษผู้บังคับบัญชาที่ทำให้เดือดร้อน และสัญญาว่าจะติดตามจับกุมตัวมาให้ได้
ตั้งคณะกรรมการสอบวินัยร้ายแรง 3 นายดาบตำรวจ สภ.โพนทอง จ.ร้อยเอ็ด หลังภาพวงจรปิดแฉพฤติกรรมฉาวว่อนโซเชียล สิบเวรเดินไปไขกุญแจประตูห้องขังให้เมีย มารับ 2 ผู้ต้องหาค้ายาบ้า โชว์ฉากหวานหลังพ้นลูกกรงออกมากอดจูบดูดดื่ม
ปล่อยผู้ต้องหาหลบหนี,ปล่อยผู้ต้องขัง,สภ.โพนทอง,ร้อยเอ็ด,ข่าวหน้า1